พลังงานหนุนจยย.ใช้แก๊สโซฮอล์ 91
ก.พลังงาน จับมือ 4 ค่ายรถจักรยานยนต์สร้างความมั่นใจใช้น้ำมันแก๊สโซฮอล์ 91
30 ม.ค. 2553

ก.พลังงาน จับมือ 4 ค่ายรถจักรยานยนต์สร้างความมั่นใจใช้น้ำมันแก๊สโซฮอล์ 91 
นายแพทย์วรรณรัตน์ ชาญนุกูล รมว.พลังงาน กล่าวภายหลังเป็นประธานจัดกิจกรรม รวมพลคนใช้น้ำมันแก๊สโซฮอล์ 91 ณ อินดอร์สเตเดี้ยม หัวหมาก ว่า ปัจจุบันกรุงเทพมหานครเป็นจังหวัดที่มีจำนวนรถจักรยานยนต์มากที่สุดในประเทศ คือ มีจำนวนถึง 2,390,366 คัน ขณะเดียวกันยังมีจำนวนสถานีบริการน้ำมัน 695 สถานี ซึ่งให้ความสะดวกแก่ผู้ขับขี่ได้อย่างทั่วถึง โดยหากรถจักรยานยนต์ 4 จังหวะ ทุกรุ่น ทุกยี่ห้อ หันมาใช้น้ำมันแก๊สโซฮอล์ 91 ก็จะทำให้ผู้ขับขี่ประหยัดค่าน้ำมัน และยังช่วยส่งเสริมการผลิตเอทานอล ที่ผลิตจากพืชผลทางการเกษตรในประเทศ อันเป็นการช่วยเหลือภาคเกษตรกร ซึ่งเป็นไปตามนโยบายของกระทรวงพลังงานในการพึ่งพาพลังงานในประเทศ
“กระทรวงพลังงานหนุนการใช้แก๊สโซฮอล์ต่อเนื่องทั้งรถยนต์นั่งและมอเตอร์ไซค์ โดยรณรงค์ทั้งต่างจังหวัดและกรุงเทพฯ ซึ่งขอยืนยันว่า รถส่วนใหญ่ใช้แก๊สโซฮอล์ได้แล้ว โดยจะช่วยลดรายจ่ายราคาน้ำมันและลดการนำเข้า หากประชาชนหันมาเติมแก๊สโซฮอล์เพิ่มขึ้น โดยเฉพาะมอเตอร์ไซค์ที่ยังมีการใช้น้อยมาก” รมว.พลังงาน กล่าว
ด้านนายอรรณพ พรประภา นายกสมาคมผู้ประกอบการรถจักรยานยนต์ไทย กล่าวว่า  4 ค่ายมอเตอร์ไซค์ ได้แก่ ยามาฮ่า ฮอนด้า ซูซูกิ และคาวาซากิ  ได้จับมือร่วมกันกับกระทรวงพลังงานจัดเป็นคาราวานรถจักรยานยนต์ 4 จังหวะ นับเป็นการรวมตันกันครั้งแรก ที่ร่วมรณรงค์ส่งเสริมการใช้พลังงานทดแทน เพื่อเป็นการสร้างความมั่นใจให้กับผู้ขับขี่รถจักรยานยนต์ 4 จังหวะ ให้หันมาใช้น้ำมันแก๊สโซฮอล์ 91 อย่างจริงจังและต่อเนื่อง
ทั้งนี้ ตามแผนพัฒนาพลังงานทดแทน 15 ปี กระทรวงพลังงานตั้งเป้าหมายเพิ่มการใช้พลังงานทดแทนเป็น ร้อย 15.4 ในปี 2554  และเพิ่มขึ้นเป็นร้อยละ 20.3  ภายในปี 2565 โดยกำหนดเป้าหมายของการใช้เอทานอลเป็น 3 ล้านลิตรต่อวัน ภายในปี 2554 และเพิ่มเป็น 9 ล้านลิตรต่อวัน ภายในปี 2565 ต่อไป